tartuNLP/wikipedia-smugri-20251201 huggingface dataset:
Pirkko Lepistö

Pirkko Onerva Saarinen (o.s. "Lepistö"; 16. joulukuuta 1922 Helsinki – 4. marraskuuta 2005 Vantaa) oli suomalainen taidemaalari ja tunnetuimpia suomalaisia naivisteja.
Lepistö opiskeli Taideteollisessa keskuskoulussa 1937 ja 1939 ja Suomen Taideakatemian koulussa 1939–1945. Sotien aikana Lepistö toimi apuhoitajana Punaisen Ristin palveluksessa. Hän piti ensimmäisen yksityisnäyttelynsä 1948, mutta toisen vasta 1961. Naivistisia teoksia Lepistö alkoi maalata 1960-luvulla, hänen ensimmäinen naivistinen näyttelynsä oli Helsingissä 1966. Eräänlaisen läpimurtonsa naivistina hän saavutti 1972 saadessaan valtion taidepalkinnon, myytyään teoksiaan Ateneumille ja osallistuttuaan naivistisen taiteen triennaaliin Bratislavassa. Lepistön maalauksissa on sadunomaisia idyllisiä maisemia, ja hän kehitti johdonmukaisesti tyylittelevää ja kurinalaisesti sommiteltua tyyliä.
Lepistö oli naimisissa äänitysteknikko Pentti Pauli Saarisen (1930–1990) kanssa.
Cimișlia

Cimișlia (, ) on kaupunki ja maatalousvaltaisen Cimișlian piirin keskus eteläisessä Moldovassa. Kaupunki sijaitsee Moldovan pääkaupunki Chișinăusta etelälounaaseen johtavan M3-valtatien varrella, noin 70 kilometriä pääkaupungista. Kaupungissa ei ole rautatieasemaa; lähin asema on noin 12 kilometriä kaupungin itäpuolella. 
Cimișliassa on noin 14 400 ja koko Cimișlian piirissä 60 800 asukasta (2014). Kaupungin asukasluku on kasvussa; vuonna 2004 asukkaita oli 12 858.
Tutkijat arvelevat kaupungin nimen tulevan rikkauksia tarkoittavasta sanasta. Kaupungissa jalostetaan ympäröivän maaseutualueen tuotantoa. Paikkakunnalla on muutama kahvila, muttei hotelleja. Kaupunkiin kulkee muutama suora linja-auto tai reittitaksivuoro Chișinăusta päivittäin. Kaupunki on Etelä-Moldovan maanteiden tärkeä risteyspaikka. Siten moni muukin linja-auto tai reittitaksi kulkee kaupungin kautta ja näiden kyydistä voi jäädä pois kaupungissa, puolisen kilometrin päässä keskustasta.
Timo Lepistö

Timo Valter Lepistö (28. huhtikuuta 1937 Pori – 10. joulukuuta 1996) oli suomalainen matemaatikko, professori ja rehtori. 
Lepistön vanhemmat olivat ammattikoulun opettaja Valter Armas Lepistö ja puhelinvälittäjä Evi Helena Lampela. Hän pääsi ylioppilaaksi 1956 ja valmistui filosofian kandidaatiksi 1960, lisensiaatiksi 1963 ja tohtoriksi 1966. 
Lepistö oli Porin teknillisessä oppilaitoksessa lehtorina 1962–1964 ja yliopettajana 1964–1970. Hän oli Oulun yliopiston matematiikan professori 1971–1973, Tampereen teknillisen korkeakoulun matematiikan apulaisprofessori 1970–1971 ja professori vuodesta 1973 sekä korkeakoulun rehtori vuosina 1985–1996. Lepistö sai vuonna 1993 Tampereen palkinnon, joka myönnetään merkittävästä yhteiskunnallisesta työstä Tampereen hyväksi.
The Masters 2015

The Masters 2015, sponsorinimeltään Dafabet Masters 2015, oli snookerin kutsuturnaus, joka järjestettiin 11.-18.1.2015 Alexandra Palacessa Lontoossa Englannissa. Turnaukseen pääsi maailmanlistan 16 parasta pelaajaa. Turnaus oli 40. Masters turnaus. Masters turnausta pidetään toiseksi arvokkaimpana turnauksena heti maailmanmestaruusturnauksen jälkeen.
Shaun Murphy voitti ensimmäistä kertaa Mastersin, voittamalla finaalissa Neil Robertsonin luvuin 10–2.
Marco Fu teki 112. virallisen maksimibreikin avausottelussaan Stuart Binghamia vastaan. Se oli Fun kolmas henkilökohtainen ja myös Masters turnauksen kolmas maksimibreikki, sekä kauden 2014–2015 seitsemäs maksimibreikki.
Ronnie O’Sullivan siirtyi Stephen Hendryn ohi kaikkien aikojan sadanbreikki listalla tehden turnauksessa 776. sadanbreikkinsä, kun Hendy teki sadanbreikkejä urallaan 775. O’Sullivan rikkoi myös Hendryn ennätyksen Masters ottelu voittojen määrässä, kun hän voitti 43. kerran Masters ottelunsa tämän vuoden turnauksessa.
Arvi Leponiemi

Arvi Kalevi Leponiemi (18. heinäkuuta 1926 Jämijärvi – 1. huhtikuuta 2002 Helsinki) oli suomalainen taloustieteilijä. Hän toimi muun muassa Helsingin kauppakorkeakoulu kansantaloustieteen professorina (1969–1991) ja rehtorina (1981–1990).
Leponiemi tuli ylioppilaaksi Kankaanpään yhteislyseosta (1946). Hän valmistui Turun yliopistosta filosofian kandidaatiksi (1949) ja Helsingin yliopistosta valtiotieteen lisensiaatiksi (1961) ja tohtoriksi (1966). Hänen englanninkielinen väitöskirjansa (1966) oli empiirinen tutkimus kansantaloustieteen alalta ja käsitteli rahan kysyntää ja tarjontaa Yhdysvalloissa, Englannissa ja Suomessa vuosina 1949-1962. Työ oli otsikoitu "On the demand and supply of money : the evidence from the quarterly time series in the United States, the United Kingdom and Finland 1949-1962". Osana jatko-opintojaan hän teki opintomatkoja Englantiin (1954), Hollantiin (1958) ja Yhdysvaltoihin (1962–1963, Pennsylvanian yliopisto). Helsingin kauppakorkeakoulun ekonometrian dosentti hän oli vuosina 1968–1969.
Leponiemi työskenteli Turun yliopiston tiedotussihteerinä (1949–1950) ja Turun Sanomien toimittajana (1949–1950). Hän oli Kansallisen edistyspuolueen (Suomen kansanpuolueen) tiedotussihteeri (1950–1951), sitten Helsingin Sanomien ja Ilta-Sanomien toimittaja (1951–1955). Osuuskassajärjestön tiedotuspäällikkönä hän toimi vuosina 1955–1961 ja tämän jälkeen Kyösti Haatajan rahaston tutkijana ja sihteerinä (1961–1966) sekä tutkimustoimiston johtajana (1967–1968). Leponiemi oli Helsingin kauppakorkeakoulun virkaatekevä professori 1966–1968 ja Helsingin yliopiston oikeustieteellisen tiedekunnan kansantaloustieteen apulaisprofessori 1968–1969 sekä toimi virkaatekevänä apulaisprofessorina vielä vuodet 1969–1974. Vuodesta 1969 hän oli Helsingin kauppakorkeakoulun professori. Hänen tutkimusalaansa olivat makrotalous ja ekonometriset mallit.
Leponiemelle myönnettiin useita tunnustuksia toiminnastaan. Hän sai muun muassa Jatkosodan muistomitalin, kutsuttiin Suomalaisen tiedeakatemian jäseneksi (1982), palkittiin Suomen Valkoisen Ruusun ritarikunnan ja Suomen Leijonan ritarikunnan komentajan arvoilla (SVR K, SL K). Artti Pohjanheimo maalasi hänestä muotokuvan Helsingin kauppakorkeakoululle (1991).
Gustav Malja

Gustav Malja (s. 4. marraskuuta 1995 Malmö) on ruotsalainen moottoriurheilija, jonka isä Mika on suomalainen.
Malja aloitti uransa Karting-sarjoissa vuonna 2007 ja voitti lopulta Ruotsin KF3-luokan mestaruuden vuonna 2009. Vuonna 2011 Malja aloitti kilpauransa siirtyen ADAC Formel Masters -sarjaan jossa hän saavutti kauden aikana yhden palkintosijan sijoittuen sarjan 13:nneksi. Vuonna 2012 Malja jatkoi samassa sarjassa saavuttaen kolme voittoa, yhden paalupaikan ja 16 palkintosijaa sijoittuen sarjan toiseksi. Vuonna 2013 Malja siirtyi Eurocup Formula Renault -sarjaan saavuttaen neljä pistettä kauden aikana. Samana vuonna hän kilpaili Formula Renault NEC -sarjassa kahdeksan kilpailua. Vuonna 2014 Malja jatkoi Eurocup -sarjassa saavuttaen 49 pistettä sijoittuen sarjan 12:nneksi. Samana vuonna hän jatkoi myös NEC -sarjassa voittaen kaksi kilpailua sijoittuen sarjan viidenneksi.
Vuonna 2015 Malja kilpaili Formula Renault 3.5 -sarjassa. Samana vuonna hän siirtyi kesken kauden kilpailemaan GP2-sarjaa. Hän ajoi myös kolme kilpailua Euroopan Formula 3 -sarjassa. Vuonna 2016 Malja kilpaili täyden kauden GP2-sarjassa ajaen Rapax-tallissa. Malja ajoi kahdesti palkintopallille ollen toinen Belgian sprinttikilpailussa ja kolmas Italian pitkässä kilpailussa keräten koko kauden aikana 53 pistettä. Hän jatkoi kaudella 2017 Racing Engineering -tallissa. Malja pääsi testaamaan Sauber-tallin F1-autoa elokuussa 2017.
Pános Kamménos

 
Pános Kamménos (, s. 12. toukokuuta 1965 Ateena) on kreikkalainen Itsenäiset kreikkalaiset -puolueen poliitikko ja puolueen istuva puheenjohtaja. 
Kamménos nimitettiin puolustusministeriksi pääministeri Aléxis Tsíprasin hallitukseen Syrizan ja Itsenäisten kreikkalaisten muodostettua hallituksen vuoden 2015 parlamenttivaalien jälkeen. Hän erosi tehtävästä tammikuussa 2019 Makedonian nimikiistan sovitun ratkaisun vuoksi, että uusi nimi olisi Pohjois-Makedonia.
Uppsalan kasvitieteellinen puutarha

Uppsalan kasvitieteellinen puutarha on Ruotsissa Uppsalan kaupungissa sijaitseva kasvitieteellinen puutarha. Puutarhan perusti lääketieteen professori Olof Rudbeck vanhempi nykyisen Linnéträdgårdenin paikalle vuonna 1653, jotta lääketieteen opiskelijat voisivat oppia kasvitiedettä ja tutustua lääkekasveihin. 1600-luvun loppupuolella puutarhassa kasvatettiin yli 1 800 kasvilajia, joista monia kasvatettiin ensimmäistä kertaa Ruotsissa. 
Puutarha vahingoittui kaupungin palossa vuonna 1702 eikä yliopistolla ollut välineitä sen kunnostamiseen. Kun puutarha lisäksi kärsi toistuvasti tulvista, vuonna 1787 lahjoitti Kustaa III linnan puutarhan yliopistolle uutta kasvitieteellistä puutarhaa varten, jonne sitten siirrettiin kaikki vanhat kasvit. Barokkityyliset suunnitelmat ovat arkkitehti Carl Hårlemanin tekemät. Kuningas lahjoitti rahaa Linneanum-orangerian rakentamista varten ja se on yksi harvoista Ruotsissa, joka on edelleen alkuperäisessä käytössään. 
Myöhemmin puutarhaa on laajennettu ja restauroitu. Nykyään siellä kasvatetaan 9 000 erilaista kasvilajia ja -lajiketta.
Suomen Rautatiehistoriallinen Seura

Suomen Rautatiehistoriallinen Seura ry (SRHS) on valtakunnallinen rautatieharrastusta edistävä järjestö. Seuran kotipaikka on Helsinki ja seura julkaisee yhdessä Museorautatieyhdistyksen kanssa "Resiina"-lehteä ja vaunut.org-verkkosivustoa. Seura järjestää jäsenilleen rautatieaiheisia kerhoiltoja ja matkoja erityisesti sellaisille Suomen rataosuuksille, joilla ei muuten ole matkustajaliikennettä. Seuran kautta järjestetään myös tutustumismatkoja ulkomaisiin rautateihin. Päätavoitteena toiminnassa on olla yhdysside suomalaisille rautatieharrastajille sekä rautatiehistoriallisen tiedon tallentaminen seuran lehteen ja verkkopalveluun. Seura on jäsenenä alan edunvalvontajärjestössä Museorautatieliitto ry:ssä.
Historia.
Yhdistys perustettiin vuonna 1967, ja se toimi vuoteen 1975 nimellä Veturien Ystävät ry. Seuran perustamiseen vaikutti tuolloin käynnissä ollut höyryveturiliikenteen alasajo Suomessa. SRHS:n perustaja ja ensimmäinen puheenjohtaja oli Arne Boström. "Resiina"-lehti perustettiin kaksi vuotta seuran perustamisen jälkeen. Alkuaikoja leimasi pyrkimys oman kaluston hankintaan, mutta tämä jäi melko varhaisessa vaiheessa paikallisten yhdistysten vastuulle SRHS:n keskittyessä yleiseen rautatiehistorian harrastustoimintaan. 
Toiminta kuihtui 1970-luvun loppupuolella ja 1980-luvun alkupuolella höyryveturien kadottua rataverkolta. Kari Salon puheenjohtajakaudella 1987–1999 lehden julkaisussa tapahtuneet uudistukset saattoivat jäsenmäärän nousuun 1980-luvun loppuvuosina, ja se on noussut siitä asti vaihtelevalla tahdilla vuosittain. Lari Nylundin puheenjohtajakaudella 2008–2014 jäsenmäärä harppasi merkittävästi ja saavutti ensi kerran 1 000 jäsenen rajan. Seuran pitkäaikainen jäsenyys ei ole harvinaista ja jäsenistössä on yhä useita henkilöitä, jotka ovat olleet toiminnassa mukana alusta asti.
SRHS ryhtyi ylläpitämään aiemmin yksityishenkilön hoidossa ollutta Vaunut.org -kuvastoa vuonna 2008. Jo ennen seuran aikoja merkittävässä asemassa ollut sivusto on noussut Suomen johtavaksi rautatieaiheisten kuvien arkistoksi. Hieman myöhemmin seura ilmaantui Facebookiin.
Inkaliljakasvit

Inkaliljakasvit (Alstroemeriaceae) on kasviheimo koppisiemenisten Liliales-lahkossa.
Tuntomerkit.
Inkaliljakasvien lehdet ovat leveälapaisia ja kiertyneet ympäri kannastaan niin, että lavan alapinta on yläpuolella. Kukinto on enemmän tai vähemmän viuhkomainen.
Levinneisyys.
Inkaliljakasvit kasvavat Keski- ja Etelä-Amerikassa sekä Itä-Australiassa, Tasmaniassa ja Uudessa-Seelannissa.
Luokittelu.
Inkaliljakasveihin kuuluu viisi sukua ja 170 lajia, jotka jaetaan kahteen tribukseen:
Suvut.
Heimon suvut ovat:
Pessac

Pessac on Ranskan kunta ja Bordeaux’n lounainen esikaupunki. Se kuuluu Akvitanian hallintoalueen Gironden departementin Bordeaux’n arrondissementtiin. Vuoden 2012 väestölaskennan mukaan Pessacissa oli 59 223 asukasta.
Pessac on Bordeaux’n toiseksi suurin esikaupunki Mérignacin jälkeen. Pessacin koillispuolella sijaitsevan Bordeaux’n lisäksi naapurikuntia ovat idässä Talence, kaakossa Gradignan, etelässä Canéjan, lounaassa Cestas, lännessä Saint-Jean-d’Illac ja pohjoisessa Mérignac.
Pessacissa toimii kolme korkeakoulua: L’Université Montesquieu Bordeaux IV, L’Université Michel de Montaigne Bordeaux III ja L’Institut d’études politiques de Bordeaux.
Pessacin läntinen osa kuuluu suureen Landesin metsäalueeseen (La forêt des Landes), joka on Euroopan suurin rannikkomäntymetsä.
Pessac on elokuvaohjaaja Jean Eustachen (1938–1981) syntymäkaupunki.
Canmore

Canmore on Albertan provinssissa Kanadassa sijaitseva kaupunki. Se sijaitsee noin 80 kilometriä länteen provinssin suurimmasta kaupungista Calgarysta. Se sijaitsee Bow Valley -laaksossa osan Kalliovuorista välissä. Vuonna 2011 Canmoren asukasluku oli 12 288, mikä tekee kaupungista Albertan yhdeksänneksi runsasväkisimmän paikkakunnan.
1900-luvulla Canmoressa on ollut hiilikaivostoimintaa. Vuonna 1965 kahden tuhannen asukkaan Canmore julistettiin kaupungiksi.
Canmore on tunnettu talviurheilukaupunki. Siellä järjestettiin Calgaryssä pidettyjen talviolympialaisten 1988 maastohiihtokilpailut. Se on ollut myös sekä maastohiihdon että ampumahiihdon maailmancup-kalenterissa.
Maria Gräfnings

Maria Gräfnings (s. 29. lokakuuta 1985 Falun) on ruotsalainen maastohiihtäjä. Seuratasolla Gräfnings edustaa Falun Borlänge SK:ta.
Gräfnings debytoi maastohiihdon maailmancupissa Borlängessä maaliskuussa 2006 sijoittuen vapaan sprintissä sijalle 43. Ensimmäiset maailmancupin pisteensä hän keräsi Jällivaarasta joulukuussa 2012 sijoituttuaan 10 kilometrin vapaan hiihtotavan kilpailussa sijalle 28. Gräfningsin paras sijoitus maailmancupin osakilpailussa on 18. sija Rybinskin yhdistelmäkilpailusta tammikuulta 2015.
Linnéträdgården

Linnéträdgården on Ruotsissa Uppsalan kaupungissa sijaitseva puutarha. Se esittelee sekä 1700-luvun kasvitieteellisten puutarhojen tyyliä että Carl von Linnén elämää ja toimintaa.
Puutarhan perusti Olof Rudbeck vanhempi vuonna 1655 ja se oli Ruotsin ensimmäinen kasvitieteellinen puutarha. Alue oli nykyistä pienempi ja kasvilajeja tai -lajikkeita puutarhassa oli melkein 2 000. Puutarhan suuruudenaika oli Carl von Linnén johdon aikana vuosina 1741–1778. Kun hänet nimitettiin professoriksi vuonna 1741, hän laajennutti paikasta yhden Euroopan johtavista kasvitieteellisistä puutarhoista, josta löytyi noin 3 000 kasvilajia. Monille Linnén oppilaille opetettiin siellä kasvitiedettä ennen kasvinkeruumatkoille lähtöä.
Kun puutarhassa kärsittiin toistuvista tulvista, Kustaa III lahjoitti vuonna 1787 Uppsalan linnan puutarhan yliopistolle, ja Uppsalan kasvitieteellinen puutarha siirrettiin sinne. Vanha puutarha lopetettiin 1802 ja muutettiin sitten puistoksi.. Vuonna 1923 se nimettiin Linnéträdgårdeniksi, kun se oli rekonstruoitu Carl Hårlemanin korjaamien alkuperäissuunnitelmien mukaiseksi.
Puutarha oli Svenska Linnésällskapetin hoidossa vuoteen 1977 asti, jolloin se luovutettiin talousvaikeuksien vuoksi Uppsalan yliopistolle.
Marib (maakunta)

Maribin maakunta (, Ma'rib) on yksi Jemenin maakunnista. Maakunta on nimetty sen hallinnollisen keskuksen, Maribin, mukaan. Maakunnan pinta-ala on noin 17 500 neliökilometriä ja vuonna 2012 sen asukasluku oli 296 100.
Marib jakautuu 14 piirikuntaan. Maakunta on perustettu vuonna 1984. Maribin kaupunki oli muinaisen Saban kuningaskunnan keskusta. Sen tulvavesipato mahdollisti maanviljelyn autiomaassa, mutta 500-luvulla maustekauppa hiipui ja Maribin pato murtui, mikä köyhdytti alueen. Vasta 1900-luvun loppupuolen öljynporaus on tuonut uutta vaurautta alueelle.
Saban kuningaskunnan muinaisjäännökset Maribissa on Unescon maailmanperintökohde vuodesta 2023.
Durlești

Durlești () on kaupunki Moldovan pääkaupunki Chișinăun kaupunkipiirissä. Durlești on pientalovaltainen kaupunki, joka sijaitsee Chișinăun länsireunalla. Keskustojen (kaupungintalojen) välinen etäisyys on vajaa seitsemän kilometriä. 
Durleștissa asuu noin 2,5 prosenttia eli 19 800 koko Chișinăun kaupunkipiirin 804 500 asukkaasta (2014). Kaupungin asukasluku on kasvussa; vuonna 2004 asukkaita oli 15 395.
Suomi kutsuu, Finland Calling

Suomi kutsuu, Finland calling oli yhdysvaltalainen suomenkielinen television varieteeohjelma, jota esitettiin Michiganin osavaltiossa WLUC-TV-kanavalla vuosina 1962–2015. Ohjelmassa esitettiin suomalaista kansanmusiikkia, haastateltiin Suomesta matkustaneita vieraita ja esitettiin kuvamateriaalia Suomesta. Ohjelmaa lähetettiin Marquetten kaupungin televisioasemalta Ylä-Michiganista ja sen juontajana toimi Carl Pellonpaa koko ohjelman historian ajan. "Suomi kutsuu, Finland calling" on Yhdysvaltojen televisiohistorian pisimpään esitetty puheohjelma, pisimpään esitetty vieraskielinen ohjelma ja se oli maan ainoa suomenkielinen ohjelma. Ohjelman viimeinen jakso esitettiin 29. maaliskuuta 2015.
Historia.
Ohjelma aloitettiin alun perin mainostamaan paikallisen matkatoimiston Suomen matkoja. 1960-luvun väestönlaskentatietojen mukaan tuolloin Ylä-Michiganin niemimaan asukkaista neljäsosa oli ensimmäisen tai toisen sukupolven suomalaissiirtolaisia. Ohjelmasta tuli nopeasti suosittu ja sen kesto kasvoi pian puolesta tunnista tuntiin. Carl Pellonpaa juonsi ohjelmaa yhtäjaksoisesti joka viikko lukuun ottamatta yhdeksän kuukauden taukoa 1963. Hän jäi eläkkeelle televisioasemalta vuonna 1995, mutta jatkoi yhä juontajan tehtäviään.
"Suomi kutsuu, Finland calling" kuvattiin yksinkertaisessa studiossa, jossa Pellonpaa haastatteli vieraitaan taustallaan Suomen kartta, valokuvia ja tekokukkia. Hän puhui haastateltaviensa kanssa suomea ja tulkkasi myös puhuttuja asioita lyhyesti englanniksi. Ohjelman vieraina kävi sekä arvovieraita että tavallisia suomalaisia.
Ohjelma sponsoroi useita tanssiaisia ja ryhmämatkoja Suomeen. Carl Pellonpaa palkittiin vuonna 1988 Suomen Valkoisen Ruusun ritarikunnan kunniamerkillä ja vuonna 2012 Siirtolaisinstituutin John Morton -palkinnolla.
Noël Ott

Noël Ott (s. 15. tammikuuta 1994 Sattel) on sveitsiläinen beachfutispelaaja. Hän edustaa kotimaansa Grasshopper CZ:aa ja pelaa myös Sveitsin beachfutismaajoukkueessa. 173 senttimetriä pitkä Ott on pelipaikaltaan hyökkääjä.
Ott edusti vuodet 2009-2013 Havane Shotsia. Vuonna 2014 hän siirtyi maansa pääsarjassa pelaavaan Grasshopper CZ:ään. Hänet valittiin kaudella 2012 sarjan parhaaksi pelaajaksi ja seuraavalla kaudella hän oli sarjan paras maalintekijä.
Sveitsin beachfutismaajoukkueessa Ott debytoi vuonna 2012. Kaudella 2014 hän teki Euro Beach Soccer Leaguessa 21 maalia ja kauden päätyttyä hänet valittiinkin kauden parhaaksi pelaajaksi. Marraskuussa 2014 Ott valittiin vuoden parhaaksi nuoreksi pelaajaksi maailmassa. Vuoden 2015 MM-kilpailuissa Espinhossa Ott teki kahdeksan maalia ja sai turnauksen kolmanneksi parhaan maalintekijän Bronze Shoe -palkinnon.
André André

André Filipe Brás André (s. 26. elokuuta 1989 Vila do Conde) on portugalilainen jalkapalloilija, joka edustaa kotimaansa Primeira Ligassa pelaavaa FC Portoa. Oikeajalkainen André on pelipaikaltaan keskikenttäpelaaja. Hän kuuluu myös Portugalin jalkapallomaajoukkueeseen.
Ura.
Seurajoukkueura.
André aloitti uransa aikuisten tasolla vuonna 2008 toiseksi korkeimman sarjatason Segunda Ligan Varzim SC:ssä, jota edusti vuoteen 2010 asti pelaten 49 ottelua ja viimeistellen kuusi maalia.
Heinäkuussa 2010 André siirtyi Espanjan pääsarjassa pelanneen Deportivo de La Coruñan kakkosjoukkueeseen. Hän pelasi seuran paidassa vain kolme ottelua ja palasi tammikuussa 2011 takaisin vanhaan seuraansa Varzim SC:hen. André edusti Varzimia puolitoista vuotta pelaten 37 ottelua, joissa syntyi 12 osumaa.
Kesällä 2012 André siirtyi Primeira Ligan Vitória SC:hen, jossa hän teki pääsarjadebyyttinsä elokuussa 2012 Sporting CP:tä vastaan. Avausmaali syntyi saman vuoden joulukuussa SC Olhanensea vastaan. Ensimmäisellä kaudellaan André teki 24 pelissä yhden maalin. Toisella kaudellaan André debytoi Eurooppa-liigassa pelaten siellä kuusi ottelua, joissa syntyi yksi maali. Primeira Ligassa maaleja kertyi 26 ottelussa neljä kappaletta. Kolmannella kaudellaan eli kaudella 2014–2015 André onnistui maalinteossa 11 kertaa 31 pelaamassaan ottelussa. Yhteensä André pelasi Vitórian paidassa 81 ottelua tehden 16.
Heinäkuussa 2015 André siirtyi saman sarjan FC Portoon. Hän debytoi Mestarien liigassa saman vuoden syyskuussa.
Maajoukkueura.
André pelasi Portugalin alle 19-vuotiaiden maajoukkueen paidassa vuonna 2008 yhden ottelun. Portugalin jalkapallomaajoukkueessa André debytoi maaliskuussa 2015 ystävyysottelussa Kap Verdeä vastaan. Avausmaalinsa hän teki marraskuussa 2015 ystävyysottelussa Luxemburgin verkkoon.
Saint-Quentin

Saint-Quentin [sɛ̃ kɑ̃t̪ɛ̃] on Ranskan kunta ja noin 56 000 asukkaan kaupunki Somme-joen varrella Ranskan pohjoisosassa, noin 130 kilometriä Pariisista koilliseen. Se kuuluu Hauts-de-Francen hallintoalueen Aisnen departementtiin ja on sen ylivoimaisesti suurin kaupunki. 
Saint-Quentinin kaupungintalo on vuonna 1509 valmistunut koristeellinen goottilaistyylinen rakennus, jossa on 173 veistosta. 
Saint-Quentinin rautatieasemalta on yhteydet muun muassa Pariisiin, Reimsiin, Amiensiin ja Lilleen. Moottoritie A26 motorway kulkee kaupungista Reimsiin ja Calais’hen, tie A29 Amiensiin.
Blood Mantra

Blood Mantra on Decapitatedin kuudes studioalbumi, joka julkaistiin 26. syyskuuta 2014.
Kappaleesta "Instinct" kuvattiin musiikkivideo.
George Bell

George Kennedy Allen Bell (4. helmikuuta 1883 – 3. lokakuuta 1958) oli Chichesterin piispa, Canterburyn tuomiokirkon dekaani, Yhdistyneen kuningaskunnan parlamentin ylähuoneen jäsen sekä ekumenian uranuurtaja.
Piispa Bell tunnetaan ilmamarsalkka Arthur Harrisin Saksan asutuskeskuksiin johtamien yöllisten terroripommitusten vastustajana. Hän oli saksalaisen vastarintaliikkeen tukija.
Ekumeeniset ponnistelut rauhan eteen.
Bell yritti jo ennen sotaa varoittaa Eurooppaa natsien suunnitelmista. Sodan sytyttyä Bell toi Britannian hallitukselle tietoja saksalaisesta vastarintaliikkeestä natsihallintoa vastaan. Bell oli sodan aikanakin yhteydessä saksalaiseen vastarintaliikkeeseen ja koetti hankkia sille tukea Saksan ulkopuolelta. Lisäksi hän pyrki pelastamaan juutalaisia natsien vainolta.
Piispa Bell järjesti 27. heinäkuuta 1945 Holy Trinity -seurakunnassa Lontoossa muistojumalanpalveluksen Flossenbürgin keskitysleirillä 9. huhtikuuta teloitetun ystävänsä Dietrich Bonhoefferin muistolle.
Edgar Lungu

Edgar Chagwa Lungu (11. marraskuuta 1956 Ndola – 5. kesäkuuta 2025 Pretoria) oli sambialainen poliitikko ja maan presidentti vuodesta 2015 vuoteen 2021. Lungu toimi puolustusministerinä ennen presidentin virkaa.
Lungu valittiin presidentiksi presidentinvaalissa 2015 hänen saatuaan 48,33 % äänistä. Hän oli Isänmaallisen rintaman ehdokas. UPND-puolueen vastaehdokas Hakainde Hichilema sai 46,67 % äänistä. Ennenaikaiset vaalit järjestettiin edellisen presidentti Michael Satan kuoleman vuoksi ja kausi oli vain 1,5 vuoden mittainen.
Elokuussa 2016 Lungu valittiin uudelleen presidentiksi 50,35 % ääniosuudella. Hänen vastaehdokkaanaan oli jälleen Hichilema, joka sai äänistä 47,67 % ja syytti vaaleja vilpillisyydestä. Oikeus kuitenkin hylkäsi opposition kanteen ja Lungu vannoi virkavalansa 13. syyskuuta 2016. Hänen kaudellaan Sambia kärsi talousongelmista.
Lungu oli koulutukseltaan juristi. 
Lungu kuoli 5. kesäkuuta 2025 sairaalassa Etelä-Afrikan Pretoriassa, jossa hän oli poliittisen puolueensa edustajan mukaan ollut saamassa erikoissairaanhoitoa määrittelemättömästä syystä.
Suomen euroviisukarsinta 2002

Suomen euroviisukarsinta 2002 oli kilpailu, jossa valittiin Suomen edustaja vuoden 2002 Eurovision laulukilpailuun. Kilpailun järjesti nyt ensimmäistä kertaa Yle TV2, vaikka muutamaa euro- ja interviisujen yhteiskarsintaa lukuun ottamatta aina ennen kilpailun oli järjestänyt Yle TV1. Karsinta pidettiin avoimen sävellyskilpailun ja kutsukilpailun yhdistelmänä, kilpailuun saatiin yhteensä 476 kappaletta. Niistä 12 valittiin karsinnan finaaliin.
Finaali pidettiin lauantaina 26. tammikuuta Kalevan viihdekeskuksessa Tampereella ja televisioitiin suorana YLE TV2:ssa kello 19.00–21.00. Voittaja valittiin kahdessa osassa, ensimmäisellä kierroksella alueraadit kuudella paikkakunnalla äänestivät kappaleista kuusi parasta toiselle kierrokselle. Toisella kierroksella puhelinäänestäjät äänestivät voittajan. Vierailevana tähtenä finaalissa esiintyi kaksinkertainen euroviisuvoittaja Johnny Logan. Finaalia seurasi 1 062 000 televisiokatsojaa.
Al Dali (maakunta)

Al Dalin maakunta ( , Aḍ Ḍāli') on yksi Jemenin maakunnista. Maakunta on nimetty sen hallinnollisen keskuksen Al-Dalin mukaan. Maakunnan pinta-ala on noin 4 000 neliökilometriä ja vuonna 2012 sen asukasluku oli 585 700.
Al Dalin maakunta on muodostettu vuonna 1998 osista Ibbiä, Lahijia ja Taizzia. Maakunta sijaitsee ylänköalueella ja osassa sitä on hyvät edellytykset maanviljelylle. Taloudellisesti tärkein viljelykasvi on kahvi.
Piirikunnat.
Maakunta on jaettu yhdeksään piirikuntaan:
Melissa Benoist

Melissa Marie Benoist (s. 4. lokakuuta 1988 Houston, Texas) on yhdysvaltalainen laulaja ja näyttelijä, joka tunnetaan televisiosarjoista "Glee" ja "Supergirl" sekä elokuvasta "Whiplash" (2014).
Varhainen elämä.
Melissa Benoist syntyi Houstonissa ja kasvoi Littletonin kaupungissa Coloradossa. Hänen vanhempansa ovat Jim ja Julie Benoist ja hänellä on kaksi siskoa, Jessica ja Kristina. Valmistuttuaan Arapahoe High Schoolista Benoist muutti New Yorkiin opiskelemaan Marymount Manhattan Collegeen. Nuorena hän näytteli kotikaupunkinsa paikallisessa teatterissa ja myöhemmin Marymountissa parissa produktiossa. Benoist valmistui collegesta vuonna 2011.
Ura.
Benoist teki elokuvadebyyttinsä vuoden 2008 elokuvassa "Tennessee". Vuonna 2012 hän koe-esiintyi televisiosarjaan "Glee" laulamalla Regina Spektorin ”Fidelityn”, Sara Bareillesin kappaleen ”King of Anything” sekä yhden kappaleen Colbie Caillatilta. Tuottajat etsivät pitkäaikaisempaan rooliin kykenevää henkilöä, ja Benoist valittiin. Hän esiintyi sarjan neljännellä ja viidennellä tuotantokaudella.
Tammikuussa 2015 Benoist valittiin "Supergirl"-supersankarisarjan nimirooliin Terästytöksi. Sarjan esittäminen alkoi Yhdysvalloissa lokakuussa 2015.
Benoist on näytellyt pienissä rooleissa myös televisiosarjoissa kuten "Blue Bloods", "", "Isänmaan puolesta" ja "Good Wife". Hän on myös esiintynyt Coca-Colan mainoksessa.
Yksityiselämä.
Benoist meni naimisiin "Glee"-näyttelijä Blake Jennerin kanssa kolmen vuoden seurustelun jälkeen vuonna 2015. Joulukuussa 2016 hän haki eroa Jenneristä vedoten ylitsepääsemättömiin erimielisyyksiin.
Vuonna 2019 Benoist meni naimisiin näyttelijä Chris Woodin kanssa. Syyskuussa 2020 syntyi heidän esikoispoikansa.
Villejuif

Villejuif [vilʒɥif] on Ranskan kunta ja Pariisin esikaupunki 7 kilometriä Pariisin keskustasta etelään. Se kuuluu Île-de-Francen hallintoalueen Val-de-Marnen departementtiin ja siellä asuu noin 57 000 ihmistä.
Villejuifissa sijaitsevat Pariisin metrolinjan 7 asemat Villejuif – Léo Lagrange, Villejuif – Paul Vaillant-Couturier ja linjan pääteasema Villejuif – Louis Aragon.
Villejuifissa toimii kolme merkittävää sairaalaa: syöpätutkimussairaala Institut Gustave Roussy sekä Paul-Broussen ja Paul Guiraud’n sairaalat. Kaupungissa sijaitsevia yksityisiä korkeakouluja ovat tietotekniikka-alan EFREI (École Française d’Électronique et d’Informatique) ja EPITA (École pour l’informatique et les techniques avancées) sekä biotekniikka-alan ISBP (Institut Sup’Biotech de Paris).
Sakaka

Sakaka () on keidas ja kaupunki muinaisella Välimereltä Arabian niemimaan keski- ja eteläosiin johtavalla karavaanireitillä. Se sijaitsee Nafudin aavikon pohjoispuolella ja al-Jawfin keitaan koillispuolella.
Nykyään Sakaka on Saudi-Arabian luoteisosan al-Jawfin provinssin pääkaupunki.
Kaupungin väkiluku on kehittynyt Saudi-Arabian väestönlaskentojen mukaan seuraavasti: 65 793 (1992), 122 686 (2004) ja 150 257 (2010). Kaupungissa on noin kolmannes provinssin väestöstä (440 009 as. vuonna 2010).
Saudihallinnon maataloustuen seurauksena keidasalueen päätuotteita ovat taatelit ja meijerituotteet. Yksi seudun arkeologisista kohteista on Rajajil, muinaisesta Thamudin kulttuurista muistuttavat, aikansa graffitilla koristellut noin kolmimetriset kivipaadet 25 kilometrin päässä Sakakan kaupungista. Niiden tarkoitusta ei tiedetä. Kivipaasia on kutsuttu jopa Saudi-Arabian Stonehengeksi.
Kaupungissa vallitsee aavikkoilmasto. Vuorokauden ylin lämpötila vaihtelee vuoden mittaan 16–41 °C:n välillä ja alin lämpötila 4–25 °C:n välillä. Viilein kuukausi on tammikuu ja lämpimin elokuu. Vuosittainen sadanta on noin 60 millimetriä. Suurimmat sateet saadaan lokakuun ja huhtikuun välillä. Toukokuun ja syyskuun aikana ei sada juuri lainkaan.
Rîșcani

Rîșcani () on kaupunki ja Rîșcanin piirin keskus Pohjois-Moldovassa. Kaupunki sijaitsee runsas 30 kilometriä Pohjois-Moldovan keskuskaupunki Bălțista luoteeseen. Pääkaupunki Chișinău on maanteitse (valtatietä M14 seuraten) runsas 170 kilometriä. Kaupunkiin ei ole rautatieyhteyttä; lähin Moldovan rautateiden rautatieasema on Drochiassa, 19 kilometriä idempänä. 
Rîșcanissa on noin 13 500 ja koko maaseutuvaltaisessa piirissä 68 700 asukasta (2014). Kaupunki on kasvanut viidenneksellä viime vuosikymmenen aikana; vuonna 2004 asukkaita oli 11 101.
Rîșcanissa on lukuisia kahviloita ja ravintoloita, mutta siellä ei ollut hotellia (2010). Siellä on myös maansa mestaruussarjaan toisinaan yltävän kaupungin jalkapalloseuran käyttämä yleisurheilustadion.
Bondy

Bondy [bɔ̃di] on Ranskan kunta Pariisin koillisella esikaupunkivyöhykkeellä 11 kilometriä Pariisin keskustasta itäkoilliseen. Se kuuluu Île-de-Francen hallintoalueen Seine-Saint-Denis’n departementtiin ja siellä asuu yli 50 000 ihmistä.
Bondyn naapurikunnat ovat Aulnay-sous-Bois, Les Pavillons-sous-Bois, Villemomble, Rosny-sous-Bois, Noisy-le-Sec, Bobigny, Drancy ja Le Blanc-Mesnil.
Bondy tunnetaan niin jalkapallosta kuin sosiaalisistakin ongelmista.
Bondyyn kulkee RER-juna E.
The Apocalyptic Triumphator

The Apocalyptic Triumphator on Archgoatin kolmas studioalbumi, joka julkaistiin 26. tammikuuta 2015. Se nousi Suomen virallisen listan sijalle 6.
Albumin kansitaiteen on toteuttanut Chris Moyen.
Frédérique Bel

Frédérique Bel (s. 24. maaliskuuta 1975 Annecy, Haute-Savoie, Ranska) on ranskalainen näyttelijä ja ääninäyttelijä. Hänet tunnetaan muun muassa television "Le Grand Journal" -ajankohtaisohjelmasta, jossa hän esiintyi omassa "La Minute Blonde" -nimisessä osuudessaan. Hänen roolihahmonsa Dorothy Doll oli stereotyyppinen blondi, joka haastatteli julkisuuden henkilöiden pahvikuvia. Bel on näytellyt myös useissa elokuvissa ja televisiosarjoissa, kuten elokuvassa "Ranskalaista häähumua" (2014).
Ääninäyttelijänä Bel on esiintynyt muun muassa Arthurin äidin roolissa Luc Bessonin elokuvissa "Arthur ja Maltazard" (2009) ja "Arthur ja kaksi maailmaa" (2011) sekä Barbien äänenä "Toy Story 3:n" (2010) ranskankielisessä dubbauksessa.
Dondușeni

Dondușeni (, ) on pikkukaupunki ja Dondușenin piirin keskus Pohjois-Moldovassa. Kaupunki sijaitsee noin 75 kilometriä Pohjois-Moldovan keskuskaupunki Bălțista pohjoiseen. Pääkaupunki Chișinăuhun on noin 215 kilometriä.
Dondușenissa on noin 10 600 ja koko maaseutuvaltaisessa piirissä 43 700 asukasta (2014). Kaupunki on kasvanut hieman viime vuosikymmenen aikana; vuonna 2004 asukkaita oli 9 801.
Kaupungin kautta kulkee Moldovan rautateiden pohjoisosan ratayhteys Bălți-Drochia-Dondușeni-Ocnița (Ukrainan vastainen rajakaupunki pohjoisessa). Kaupungin kehitys liittyy läheisesti tämän ratayhteyden rakentamiseen. Seutu oli 1800-luvun lopussa osa Venäjän keisarikunnan Bessarabian kuvernementtiä. Rakentaminen alkoi vuonna 1888 ja rata valmistui 1893. Syksyllä 1893 junaliikenne alkoi ja tätä vuotta pidetäänkin Donduşenin lähtösysäyksenä, sillä radalle pystytettiin asema tällä nimellä. Vuosina 1902–1905 aseman läheisyyteen rakennettiin pumppuasema ja vesitorni, kaksi viljavarastoa lastauslaitureineen, kaksi kilometriä tietä ja kolme taloa. Tämän jälkeen nykyisin Itsenäisyyden katuna tunnetun tien molemmille puolille nousivat ensimmäiset yksityiset asuintalot. Vuonna 1910 alettiin markkinoiden pito ja vuonna 1915 perustettiin ensimmäiset käsityö- ja liikeyritykset.
Vuonna 1918 Bessarabia liitettiin osaksi Romaniaa. Asemanseutu kasvoi erityisesti 1930-luvulla. Vuonna 1940 paikkakunnalla oli jo 1 314 asukasta. 22.kesäkuuta 1941 alkoi 1 418 päivää kestäneet sotatoimet Saksan ja Neuvostoliiton välillä. Sotaa seurasivat vuosien 1946–1947 nälänhätä, vuoden 1949 stalinistiset karkotukset Siperiaan ja pakkokollektivisointi. Vuonna 1957 käynnistettiin sokerijuurikkaita käyttävä sokeritehdas ja 450 oppilaan Koulu numero yksi. 9. huhtikuuta 1957 paikkakunnalle myönnettiin kaupungin asema. Kaupunki kasvoi 1960- ja 1970-luvuilla.
Nykyään Dondușenin pikkukaupunki on maaseutupiirin keskus, jossa maaseudulta käydään asioimassa.
Leova

Leova () on virkeä pikkukaupunki ja Leovan piirin keskus Etelä-Moldovassa, pohjoisesta laskevan Tonavan sivuhaara Prutin itärannalla. Joen vastarannalla on Romania. Leovasta on maanteitse noin 100 kilometriä koillisessa sijaitsevaan pääkaupunki Chișinăuhun.
Leovassa on noin 10 900 ja koko maaseutuvaltaisessa piirissä 53 200 asukasta (2014). Kaupunki on kasvanut vähän viime vuosikymmenen aikana; vuonna 2004 asukkaita oli 10 027.
Leovaan saapuu päivittäin pari linja-autoa ja viitisen reittitaksivuoroa pääkaupungista, viitisen reittitaksia Cahulista (noin 70 km etelään) ja muutama Gagauzian Comratista (noin 50 km kaakkoon; tiedot vuodelta 2010). Lähin rautatieyhteys on Iargarassassa, joka on maanteitse noin 20 kilometriä kaakkoon. 
Kaupungin pääkatu on nimetty ruhtinas Ştefan cel Maren (Tapani III Suuren) mukaan. Kadun varrella on muun muassa useita ravintoita, nettikahvila, tori, kaupoja, piirisairaala, apteekki, kirjasto ja pieni hotelli. Toisen keskeisen kadun eli Itsenäisyyden kadun varrella tai tuntumassa sijaitsevat kulttuuri- ja kaupungintalo, Leovan piirihallinnon talo (Ştefan cel Maren kadun risteyksessä), jokunen kahvila, ravintola, pankki, toinen tori sekä linja-autoasema. Leovan lähistöllä kulkee maastossa vielä pätkä kaupungin vaakunassakin symbolisesti esitettyä Trajanuksen muuria, jonka maa-aineksin kasatut kummut ulottuivat aikoinaan Moldovan halki ja pitemmällekin.
Tipuri

Tipuri on pientalovaltainen asunto- ja teollisuusalue Akaan Kylmäkoskella ja alun perin yksinäistalosta muodostunut kylä. Se sijaitsee Jalannin luoteisrannalla, ja alueen läpi kulkee valtatie 9. Tipurissa on Kylmäkosken vankilan lisäksi yleinen uimaranta ja Akaan seurakunnan leirimökki. Alue on maastollisesti ihanteellista rakennusaluetta. Pinta-alaa on noin 100 hehtaaria. Asukkaita Tipurilla on n. 150, ja se on lapsiperheiden suosimaa aluetta, minkä seurauksena väkiluku tulee kasvamaan jatkossakin. Vuonna 2016 Tipuri oli luokiteltu tilastolliseksi taajamaksi, mutta menetti tämän luokituksen vuoden 2017 tilastollisten taajamien määrittelyssä.
Historia.
Tipuri mainitaan asiakirjoissa ensimmäisen kerran vuonna 1508 ja on sen jälkeen ollut lähes koko historiansa ajan yksitaloinen kylä. Isojakomittaus toimitettiin kylässä peltojen ja niittyjen osalta vuonna 1772 ja metsien 1784. Isojako tehtiin vuonna 1806. Marraskuussa 2008 määriteltiin arkeologisessa inventoinnissa muinaisjäännösalue vanhalle kylätontille Kurisniemeen.
Kari Arffman

Kari Anssi Arffman (s. 7. joulukuuta 1968) on suomalainen näyttelijä, teatterinjohtaja ja -ohjaaja.
Arffman valmistui näyttelijäksi Tampereen yliopiston näyttelijäntyön laitokselta vuonna 1991. Hän näytteli Tampereen Teatterissa vuosina 1992–2002 ja johti Kotkan kaupunginteatteria vuosina 2003–2008, jonka jälkeen hän toimi freelancer-näyttelijänä ja -ohjaajana. 
Arffman näytteli Lahden kaupunginteatterin produktioissa vuonna 1997 ja 2010 sekä Helsingin kaupunginteatterissa vuosina 2007, 2008 ja 2011. Hän on myös ohjannut Rauman kaupunginteatteriin "My Fair Ladyn".
Vuosina 2011–2015 Arffman johti Jyväskylän kaupunginteatteria, josta hän siirtyi keväällä 2015 freelanceriksi perhesyiden vuoksi. Helmikuussa 2016 Helsingin teatterisäätiön hallitus esitti Karl Arffmania Helsingin kaupunginteatterin johtajaksi. Hän aloitti tehtävässä loppuvuodesta 2016 edellisen johtajan Asko Sarkolan jäätyä eläkkeelle.
Jaakko Suikkari

Jaakko Johannes Suikkari () oli suomalainen olympia- ja EM-kilpailuissa kilpaillut pikajuoksija.
Yleisurheilun EM-kilpailuissa Brysselissä 1950 Suikkari juoksi Suomen 4 × 400 metrin viestijoukkueessa, joka sijoittui kuudenneksi. Henkilökohtaisessa 200 metrin juoksussa hän karsiutui alkuerissä. Helsingin kesäolympialaisissa 1952 hän karsiutui 400 metrin juoksun alkuerissä. Suikkari kilpaili maaottelussa Ruotsia vastaan vuonna 1950 ja Norjaa vastaan vuonna 1952.
Kotimaassaan "Jaska" Suikkari edusti Punkaharjun Urheilijoita, Varkauden Kenttä-Veikkoja ja Warkauden Urheilijoita. Hän saavutti SM-pronssia 400 metrin juoksussa 1950 sekä sijoittui 400 metrillä neljänneksi 1952 ja 100 metrillä viidenneksi 1949. Hänen henkilökohtaiset ennätyksensä olivat 100 metrillä 10,9 s, 200 metrillä 22,6 s, 400 metrillä 49,3 s ja pituushypyssä 690 cm.
Jaakko Suikkari toimi Warkauden Urheilijoiden puheenjohtajana vuosina 1961–1965.
The Sun, Moon &amp; Herbs

The Sun, Moon &amp; Herbs on Dr. Johnin levy vuodelta 1971.
Fontenay-sous-Bois

Fontenay-sous-Bois [fɔ̃tnɛ su bwa] on Ranskan kunta Pariisin itäisellä esikaupunkivyöhykkeellä noin 9 kilometriä Pariisin keskustasta itään. Se kuuluu Île-de-Francen hallintoalueen Val-de-Marnen departementtiin ja siellä asuu 53 000 ihmistä.
Vuoteen 1929 asti kuntaan kuului myös sen lounaispuolella sijaitseva 10 neliökilometrin kokoinen Bois de Vincennes -puisto, kunnes se liitettiin Pariisiin.
Fontenay-sous-Bois’n naapurikunnat ovat lounaassa Pariisi, lännessä Vincennes, luoteessa Montreuil, pohjoisessa Rosny-sous-Bois, idässä Le Perreux-sur-Marne ja etelässä Nogent-sur-Marne.
Fontenay-sous-Bois -nimiselle asemalle kulkee RER-juna A. Kunnassa on myös Val de Fontenayn asema, jossa RER-linjat A ja E risteävät.
Volter

Volter on miehen etunimi. Volter on Walter-nimen vanha ruotsa­lainen muunnos, joka johtuu nimen
alasaksalaisesta muodosta "Wolter". Nimi oli käytössä jo keskiajalla ja oli Ruotsissa aikoinaan yleisempiin kuin Valter.
Suomessa nimi Volter on Digi- ja väestötietoviraston tietojen mukaan annettu vuoden 2019 loppuun mennessä 263 ja Wolter noin 50 henkilölle. Nimeä ei ole suomen­kielisessä kalenterissa, mutta suomen­ruotsalaisen kalenterin mukaan Volterin nimipäivä on 29. tammikuuta.
Leteensuo

Leteensuo on suo Hattulassa ja Hämeenlinnan Kalvolassa. Se on 400 hehtaaria laaja, ja siitä on viljeltyä 300 hehtaaria. Siellä on vuonna 1902 perustettu Leteensuon suoviljelykoeasema, joka on Suomen vanhin kasvinviljelykoeasema.
Tulen alla

Tulen alla ("Under Fire") on vuonna 1983 ensi-iltansa saanut Roger Spottiswooden ohjaama elokuva, jossa pääosissa näyttelevät Nick Nolte, Gene Hackman ja Joanna Cassidy. Elokuva sai Oscar-palkintoehdokkuuden parhaasta alkuperäissävellyksestä ja Bafta-palkintoehdokkuuden parhaasta leikkauksesta.
Juoni.
Russell Price on Kuvajournalisti ja sotakuvaaja, joka ei osaa ajatella muuta kuin valokuvaamista konfliktialueilla. Afrikasta hän siirtyy Nicaraguaan, jossa kuvaaja joutuu vastakkain omien moraalikäsitystensä kanssa.
Arvioita.
"Video-oppaassa" vuodelta 1994 Asko Alanen sanoo elokuvaa tehokkaan sotamelskeen ja paikalistunnun värittämäksi ja antaa sille neljä tähteä viidestä, mikä vastaa sanallista arviota ”erinomainen”.
Rebel Meets Rebel (albumi)

Rebel Meets Rebel on David Allan Coen sekä Panteran jäsenten Dimebag Darrellin, Rex Brownin ja Vinnie Paulin countrymetallialbumi vuodelta 2003. 
Kappaleet.
Kaikki sävellykset Dimebag Darrell ja Vinnie Paul, kaikki sanotukset David Allan Coe.
Sudenmarjakasvit

Sudenmarjakasvit (Melanthiaceae) on yksisirkkaisten Liliales-lahkoon kuuluva kasviheimo, liljakasvien (Liliaceae) sukulainen. Heimon aiempi suomenkielinen nimi on ollut karhunruohokasvit, mutta tätä nimeä käytetään toiseen yksisirkkaislahkoon Alismatales kuuluvasta heimosta Tofieldiaceae, johon karhunruohojen ("Tofieldia") suku on siirretty.
Tuntomerkit.
Kasvien lehdet ovat usein ainavihantia ja kanta on tuppimainen. Sekundaarisia aineenvaihduntatuotteita ovat flavonit, flavonolit tai flavonoidit. Kukinto on terttumainen. Sikiäin on yhdislehtinen ja koostuu kolmesta emilehdestä; istukat ovat aksiletyyppisiä tai laitaistukoita; vartalo on tyvestään lähtien haaroittunut; kussakin emilehdessä on paljon siemenaiheita. Hedelmä on vihertävien kehälehtien suojaama. Siemenessä on tavallisesti lyhyt alkio. Eräillä lajeilla on hammaslaitaiset lehdet, eräiden kukkaterttu on haarainen, eräillä on kolme tai neljä kehälehteä, eräillä hetiö kiinnittyy kehän tyveen, eräillä on vain yksi emilehti ja joidenkin siemenissä on pitkä alkio.
Levinneisyys.
Heimo on levinnyt pohjoiseen lauhkeaan vyöhykkeeseen, erityisesti Itä-Aasiaan ja Pohjois-Amerikan itäosiin. Amerikassa levinneisyys ulottuu etelässä Peruun asti.
Luokittelu.
Sudenmarjakasveihin kuuluu 16 sukua ja 170 lajia, jotka ryhmitellään viideksi ryhmäksi:
Melanthieae Griseb.
Heloniadeae Fr.
Chionographideae Nakai
Xerophylleae S.Watson.
Parideae Bartl.
Suvut.
Suvut ja suomenkieliset nimet:
Zelda Williams

Zelda Rae Williams (s. 31. heinäkuuta 1989 New York City, New York) on yhdysvaltalainen näyttelijä ja imitaattori. Hän on näyttelijä Robin Williamsin tytär. Hän on neljäsosaksi amerikansuomalainen; hänen äitinsä Marsha Garces Williams on suomalaista ja filippiiniläistä syntyperää.
Leteensuon koeasema

Leteensuon koeasema, virallinen nimi "Suoviljelysyhd Leteensuon koeasema", on suoviljelykoeasema, joka sijaitsee Hattulassa. Se on perustettu 1902 ja toimi vuoteen 1973 saakka. Se on Suomen vanhin kasvinviljelyskoeasema.
Koeaseman perusti Suomen suoviljelysyhdistys, joka oli perustettu 1894. Koeaseman omistavat nykyisin valtio ja sen laitokset, ja nykyinen toimiala on metsänhoito.
Vuonna 1910 valmistuneen asuinrakennuksen on mahdollisesti suunnitellut arkkitehti Henrik R. Helin. Koeasema kuuluu Hämeen maakunnallisesti arvokkaisiin rakennusperintökohteisiin.
Ensimmäiset suopäivät järjestettiin Leteensuolla vuonna 1910. Suopäivät sisälsivät usein esitelmiä, tutustumisia kenttäkokeisiin sekä retkeilyjä lähiseutujen suoviljelmille. Osanottajamäärät olivat Leteensuolla muutamia satoja.
Arvo Alanne

Arvo Eemil August Alanne (30. elokuuta 1904 Oulu – 14. syyskuuta 1993) oli suomalainen lehtimies, pakinoitsija ja Yleisradion pitkäaikainen Pohjois-Suomen toimittaja, lempinimeltään ”Ala”. Vuonna 1972 hänelle myönnettiin sosiaalineuvoksen arvo.
Elämänvaiheet.
Alanne kävi kahdeksan luokkaa oppikoulua. Hän työskenteli sanomalehti "Kalevan" uutis- ja urheilutoimittajana vuosina 1922–1925, "Rovaniemi"-lehden toimitussihteerinä ja päätoimittajana 1925–1932 sekä "Kaiku"-lehden toimitussihteerinä 1932–1940. Lisäksi hän oli vuosina 1928–1945 Yleisradion Pohjois-Suomen toimittajana. Ensimmäinen Yleisradioon tehty pakina kesällä 1928 oli otsikoltaan ”Aavasaksa ja Ounasvaara - kevään retkeilypaikkoja”. Hän teki samana kesänä radiopakinan myös Amsterdamin olympialaisista. Sen jälkeen Alanne sai hoitaakseen selostukset Ounasvaaran talvikisoista vuodesta 1929 alkaen ja teki monia muitakin hiihtoselostuksia, muun muassa Oulun hiihdoista. Vuonna 1934 Alanne toimi urheiluselostajana Sollefteon MM-hiihdoista. Muita Alanteen radio-ohjelmien aiheita olivat Peräpohjolan ja Lapin juhannusyön valviaiset, poroerotukset ja savotat.
Sotavuosina Alanne oli tiedotus- ja valistusupseerina. Talvisodan alla hän oli Oulussa 9. divisioonaan valistustoimiston päällikkönä ja sodan aikana valistusupseerina Taipaleella eversti Aarne Blickin joukoissa sekä Lapissa kenraalimajuri K. M. Walleniuksen johtamassa Lapin Ryhmän esikunnassa. Marraskuusta 1940 alkaen Alanne oli V AKE:ssä valistusupseerina ylemmän palkkausluokan luutnanttina. Jatkosodan aikana hän oli aluksi 5. tiedotuskomppanian päällikkönä III armeijakunnassa Uhtualla, toukokuusta syyskuuhun 1942 Päämajan tiedotusosaston toimistoupseerina Mikkelissä ja sen jälkeen sodan loppuun saakka 1. tiedotuskomppanian päällikkönä Itä-Karjalan Nurmoilassa. Sodan päätyttyä Alanne toimi vielä syyskuusta marraskuuhun 1944 Päämajan tiedotusosaston toimistoupseerina ja sen jälkeen 2. luokan toimistoupseerina Pääesikunnassa, mistä tehtävästä hän sai pyynnöstään eron joulukuussa 1945. Hän kuvaili sotavuosiaan vuonna 1978 "Kansa Taisteli" -lehdessä julkaistuissa muistelmissa: Sotavuosien aikana Alanteelle myönnettiin 3 ja 4 lk:n Vapaudenristi.
Sodan jälkeen Alanne työskenteli Oulu Oy:n sosiaalipäällikkönä vuosina 1945–1969, kunnes jäi eläkkeelle.
Urheilutoimittajan ja -selostajan tehtävien lisäksi Alanne osallistui urheilun järjestötoimintaan. Hän oli perustamassa Ounasvaaran Hiihtoseuraa olleessaan lehtimiehenä Rovaniemellä sekä jäsenenä niin SVUL:n Lapin kuin Oulun piirin johtokunnissa.
Alanne oli vuoden 1968 presidentinvaaleissa Liberaalisen Kansanpuolueen valitsijamiesehdokkaana Oulun läänissä, mutta ei tullut valituksi.
Alanne julkaisi vuonna 1985 muistelmakirjan "Näin sen näin".
Länsikorkee

Länsikorkee () on Espoon Tapiolan kaupunginosan pienalue ja yli 30 metrin korkeuteen yltävänä Tapiolan kaupunginosan korkein kohouma. Pohjoisessa se rajautuu Kalevalantiehen, etelässä Länsiväylään, idässä Pohjantiehen / Etelätuulentiehen, ja lännessä Koivu-Mankkaan tiehen. Länsikorkeen alueella sijaitsevat muun muassa Hakalehdon ja Jousenkaaren asuinalueet. Länsikorkee kuuluu valtakunnallisesti merkittäviin rakennettuihin kulttuuriympäristöihin kuten muukin Tapiola. 
Ennen asuntorakentamista.
Espoon maalaiskunta-aikoina Länsikorkee oli rakentamaton mäntyjä kasvava kallioinen kohouma. Ensimmäisen maailmansodan linnoitustöiden aikana Länsikorkee kuului Krepost Sveaborgin tukikohtaan XXXIII, mutta kalliolle ei rakennettu varustuksia. Jatkosodan aikana Länsikorkeen huipulla olivat Helsingin ilmatorjunnan 32. Raskaan Ilmatorjuntapatterin, koodinimi "Länsi", neljän 76 mm tykin asemat nykyisten taskumattitalojen paikalla. Tykkien asemista ei ole jäljellä juuri mitään nykyään.
Hakalehto.
Hakalehdon () asuinalue sijaitsee Tapiolan lounaispuolella. Asuinalue syntyi 1960-luvun alkupuoliskolla, kun Helsingin asuntokeskuskunta Haka rakensi kymmenen lamellitaloa Merituulentien eteläpuolelle. Kerrostalojen viereen rakennetut 17 atriumtaloa 60 suunnitellusta valmistuivat vaiheittain 1960-luvun puoliväliin mennessä.
Alueen eteläpäässä sijaitsevat atriumtalot suunnitteli arkkitehti Pentti Ahola vuonna 1963. Ne muodostavat tiiviin ja matalasti rakennetun asuinalueen.
Hakalehdossa toimi Hakalehdon yhteiskoulu vuosina 1963–1977. Koulutilat siirtyivät 1977 Espoon kaupungin käyttöön, ja niissä jatkoivat Etelä-Tapiolan yläkoulu vuoteen 1994 ja Etelä-Tapiolan lukio vuosituhannen vaihteeseen, minkä jälkeen lukio siirtyi WeeGee-taloon.
Jousenkaari.
Jousenkaaren () asuinalue sijaitsee Tapiolassa samannimisen kadun ympärillä. Jousenkaaressa sijaitsee ala-aste, päiväkoti, paljon asuintaloja sekä Oravannahkatori, joka oli ennen merkittävä kauppapaikka. Nykyisillään Oravannahkatorilla on vain muutama liike, mukaan lukien parturi, pyöräkauppa, ravintola ja tv-korjaamo.
Jousenkaaressa sijaitsevat myös Viljo Revellin suunnittelemat vuosina 1959-1961 valmistuneet taskumattitalot.
Beles

Beles on joki Luoteis-Etiopiassa. Se saa alkunsa 2 725 metrin korkeudesta Tanajärven lounaispuolelta ja laskee Siniseen-Niiliin Guban kaupungin eteläpuolella, lähellä Sudanin rajaa.
Belesjoen valuma-alue on 14 200 neliökilometriä. Joen vuotuinen luontainen virtaama on noin 5,7 miljardia kuutiometriä. Lisäksi jokeen johdetaan vuosittain Tanajärvestä Belesin vesivoimalaitoksen kautta noin 2,8 miljardia kuutiometriä vettä.
Oliver Gurtner

Oliver Gurtner (s. 12. lokakuuta 1987 Bern) on sveitsiläinen alamäkiluistelija. Hän debytoi lajin MM-sarjassa Red Bull Crashed Icessä helmikuussa 2008 Davosissa. Gurtnerin paras yksittäinen sijoitus MM-sarjan osakilpailussa on seitsemäs sija Valkenburgin osakilpailussa Alankomaissa helmikuussa 2011. 
Gurtner pelaa myös jääkiekkoa Rot-Blau Bern/Bümplizin riveissä Sveitsin neljänneksi korkeimmalla sarjatasolla. Parhaimmillaan hän on pelannut kolmanneksi korkeimmalla sarjatasolla.
Ernst Busch (näyttelijä)

Friedrich Wilhelm Ernst Busch (22. tammikuuta 1900 − 8. kesäkuuta 1980) oli saksalainen näyttelijä ja laulaja.
Busch sai mainetta poliittisten laulujen tulkitsijana 1920-luvulla Berliinin kabareemaailmassa, muun muassa Kolmen pennin oopperan ensiesityksessä. Hän pakeni Saksasta Neuvostoliittoon vuonna 1933 ja osallistui Espanjan sisällissotaan Kansainvälisissä prikaateissa. Toisen maailmansodan jälkeen hän asettui Itä-Berliiniin, jossa työskenteli Bertolt Brechtin kanssa Berliner Ensemblessa.
Buschin tunnettuja lauluesityksiä ovat muun muassa "Der heimliche Aufmarsch" ja "Die Moorsoldaten", jonka Jos-Agit on levyttänyt suomeksi nimellä "Keskitysleirilaulu". Hän esitti katulaulajan roolin G. W. Pabstin Kolmen pennin oopperan filmatisoinnissa vuonna 1931.